“กลุ่มพลังงาน” เสี่ยงลง หลังน้ำมันดิบ “WTI” ร่วงแตะ 60 ดอลลาร์/บาร์เรล
กลุ่มพลังงานเสี่ยงลง หลังสัญญาน้ำมันดิบ “ WTI”  ร่วงแตะ 60 ดอลลาร์/บาร์เรล –BRENT เหลือ 63.28 ดอลลาร์/บาร์เรล กังวลว่าการที่ประเทศยุโรปยังคงใช้มาตรการล็อกดาวน์เพื่อควบคุมการแพร่ระบาดของโรคโควิด-19
19 มี.ค. 2564

ผู้สื่อข่าวรายงานว่า วันนี้ราคาหุ้นกลุ่มพลังงานมีโอกาสปรับตัวลง หลังจากสัญญาน้ำมันดิบเวสต์เท็กซัส (WTI) ตลาดนิวยอร์กปิดทรุดตัวลงกว่า 7% เมื่อคืนนี้ (18 มี.ค.2564) ทำสถิติปิดในแดนลบติดต่อกัน 5 วันทำการ เนื่องจากนักลงทุนกังวลว่าการที่ประเทศยุโรปยังคงใช้มาตรการล็อกดาวน์เพื่อควบคุมการแพร่ระบาดของโรคโควิด-19 จะส่งผลกระทบต่อการฟื้นตัวของเศรษฐกิจและความต้องการใช้น้ำมัน นอกจากนี้การแข็งค่าของสกุลเงินดอลลาร์ยังสร้างแรงกดดันต่อราคาน้ำมัน
สำหรับสัญญาน้ำมันดิบ WTI ส่งมอบเดือนเม.ย. ร่วงลง 4.60 ดอลลาร์ หรือ 7.1% ปิดที่ 60 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 2 มี.ค. 2564
ขณะที่สัญญาน้ำมันดิบเบรนท์ (BRENT) ส่งมอบเดือนพ.ค. ลดลง 4.72 ดอลลาร์ หรือ 6.9% ปิดที่ 63.28 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 2 มี.ค. 2564
ส่วนทางด้านนักลงทุนวิตกกังวลเกี่ยวกับผลกระทบทางเศรษฐกิจและความต้องการใช้น้ำมันอันเนื่องมาจากการแพร่ระบาดรอบใหม่ของไวรัสโควิด-19 ในยุโรป รวมทั้งการที่หลายประเทศในยุโรประงับใช้วัคซีนของบริษัทแอสตร้าเซนเนก้า ซึ่งส่งผลให้แผนการฉีดวัคซีนป้องกันโควิด-19 ในภูมิภาคแห่งนี้เป็นไปอย่างล่าช้า
ขณะเดียวกันรายงานล่าสุดระบุว่า นายกรัฐมนตรีฝรั่งเศสประกาศล็อกดาวน์กรุงปารีสและแคว้นอื่นๆอีกหลายแห่งเป็นเวลา 1 เดือน เพื่อสกัดการแพร่ระบาดของโรคโควิด-19
ขณะที่อังกฤษมีแผนที่จะชะลอการฉีดวัคซีนป้องกันโรคโควิด-19 ในเดือนหน้า เนื่องจากปัญหาด้านการขนส่งวัคซีนของบริษัทแอสตร้าเซนเนก้าจากประเทศอินเดีย และอังกฤษยังจำเป็นต้องทดสอบความเสถียรของวัคซีนอีกจำนวน 1.7 ล้านโดส
นอกจากนี้ การแข็งค่าของสกุลเงินดอลลาร์ยังเป็นปัจจัยลบต่อตลาดน้ำมัน เนื่องจากทำให้สัญญาน้ำมันดิบซึ่งกำหนดราคาเป็นสกุลเงินดอลลาร์สหรัฐนั้น มีราคาแพงขึ้นและมีความน่าดึงดูดน้อยลงสำหรับนักลงทุนที่ถือเงินสกุลอื่น
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.48% แตะที่ 91.8579 เมื่อคืนนี้
ด้านราคาหุ้น ณ วันที่ 18 มี.ค.2564 ของกลุ่มพลังงานมีความเคลื่อนไหวดังนี้ อาทิ  PTT ราคาหุ้นปิดที่ระดับ 40.50 บาท ราคาหุ้นไม่เปลี่ยนแปลง มูลค่าการซื้อขาย 1,996.92 ล้านบาท, PTTEP ราคาหุ้นปิดที่ระดับ 116.50 บาท ลดลง 1.50 บาท หรือลบไป 1.27% มูลค่าการซื้อขาย 889.63 ล้านบาท ,PTTGC ราคาหุ้นปิดที่ระดับ 66.25 บาท ราคาหุ้นไม่เปลี่ยนแปลง มูลค่าการซื้อขาย 735.84 ล้านบาท,
BCP ราคาหุ้นปิดที่ระดับ 27.25 บาท บวกไป 0.25 บาท หรือขึ้นไป 0.91% มูลค่าการซื้อขาย 129.94 ล้านบาท , IRPC ราคาหุ้นปิดที่ระดับ 3.86 บาท ราคาหุ้นไม่เปลี่ยนแปลง มูลค่าการซื้อขาย 1,416.95 ล้านบาท , TOP ราคาหุ้นปิดที่ระดับ 61.75 บาท ลดลง 0.75 บาท หรือลงไป 1.20 % มูลค่าการซื้อขาย 516.15 ล้านบาท, SPRC ราคาหุ้นปิดที่ระดับ 9.25 บาท ลดลง 0.10 บาท หรือลงไป 1.07% มูลค่าการซื้อขาย 230.02 ล้านบาท, OR ราคาหุ้นปิดที่ระดับ 33.00 บาท ราคาหุ้นไม่เปลี่ยนแปลง มูลค่าการซื้อขาย 4,720.80 ล้านบาท